Juha Huhtala

Juha Ville Tapani Huhtala (s. 31. maaliskuuta 1980 Kouvola) on suomalainen poliitikko. Hän on ollut Kouvolan kaupunginvaltuutettu vuodesta 2017.

Koulutus ja työura 
Huhtala suoritti ala-asteen Kaunisnurmen koulussa vuosina 1987–1993. Yläasteen hän suoritti Urheilupuiston koulussa urheiluluokalla. Huhtala valmistui puusepäksi Kouvolan seudun ammattiopistosta vuonna 1998. Varusmiespalveluksen jälkeen hän aloitti opinnot Maasotakoulussa Lappeenrannassa, josta hän valmistui tammikuussa 2002 opistoupseeriksi. Huhtala työskenteli Karjalan Prikaatissa vuosina 2002–2010. Huhtala suoritti nuoriso- ja vapaa-ajanohjaajan tutkinnon vuonna 2011. 

Heinäkuussa vuonna 2010 Huhtala siirtyi työskentelemään lastensuojelualalle Saviston kotiin, jossa hän työskenteli ohjaajana ja vastaavana ohjaajana vuoteen 2016 asti. Syyskuusta 2016 alkaen Huhtala on toiminut oman ammatillisen perhekotinsa toimitusjohtajana.

Marraskuussa 2019 Huhtala avasi Kouvolan keskustaan yhdessä Riina Ryöpäksen ja Tiina Tuvialan kanssa myymälän, joka myy uskomuslääkintään liittyviä esineitä ja palveluita, kuten energiahoitoja, "negatiivista energiaa puhdistavia" suitsukkeita, selvänäköä ja meedioviestejä. Kaupparekisterin mukaan Huhtala toimi osakeyhtiön toimitusjohtajana. Syyskuussa 2020 yritys avasi samaan kiinteistöön joogasalin. 

Varusmiespalveluksen Huhtala suoritti saapumiserässä 2/98 Karjalan Prikaatin kansainvälisissä valmiusjoukoissa ja suoritti Reserviupseerikoulun kurssin 213 Haminassa. Vuosina 1999–2002 Huhtala suoritti jalkaväkilinjan Maasotakoulussa kranaatinheitinlinjalla. Hän työskenteli kouluttajana ja aliupseerilinjan johtajana Karjalan Prikaatissa 2002–2010.

Politiikka 
Huhtala liittyi vihreisiin vuonna 2015. Hän toimi Kouvolan Vihreiden puheenjohtajana vuosina 2016–2017. Vihreiden puoluevaltuuskunnan jäsen Huhtala oli vuosina 2016–2017. Huhtala oli puoluehallituksen varajäsen (2017–2020) Huhtala toimi Touko Aallon johtamassa kuntavaaliohjelmatyöryhmässä, jossa oli luomassa vaaliohjelmaa voitokkaille vuoden 2017 kuntavaaleille. Huhtalan puheenjohtajakaudella Kouvolan Vihreät kolminkertaisti kannatuksen sekä valtuustopaikkojen määrän. Huhtala osallistui itse ensimmäisiin kuntavaaleihinsa vuonna 2017 ja sai 547 ääntä. Vaalituloksen seurauksena Huhtala valittiin Kouvolan kaupunginvaltuuston kolmanneksi varapuheenjohtajaksi. Huhtala on vuodesta 2017 lukien toiminut Kaakkois-Suomen ammattikorkeakoulun hallituksessa. Ennen kuntavaaleja Huhtala oli Kouvolan kouluissa pidettyjen nuorisovaalien ylivoimainen ääniharava. Kouvolan kaupunginvaltuuston ja kaupunginhallituksen puheenjohtajat ovat arvostelleet Huhtalaa poliittisten irtopisteiden napsimisesta, oman egon pönkittämisestä ja poliitikkokavereiden luottamuksen pettämisestä. Huhtala vastasi syytöksiin muistuttamalla, että kansanedustaja Krista Mikkosen kanssa laadittu artikkeli oli osoitettu puoluejohtajille, ei "kyläpoliitikoille". Myöhemmin Huhtala kertoi hyökkäysten johtuvan siitä, että näkyviä hahmoja arvostellaan politiikassa aina. Hän epäili lähestyvien eduskuntavaalien vaikuttavan paikallispoliitikkojen hyökkäyksiin, ja sanoutui itse irti riitelystä painottaen yhteistyötä.

Vuoden 2019 eduskuntavaaleissa Huhtala sai 1735 ääntä eikä tullut valituksi. Saman kevään eurovaaleissa Huhtala sai 4115 ääntä.

Juha Huhtala valittiin ensimmäisissä aluevaaleissa Kymenlaakson aluevaltuustoon Liike Nytin listalta. Huhtala sai aluevaaleissa 453 ääntä.

Ero vihreistä 
Huhtala erosi vihreistä syyskuussa 2020 mutta jatkoi valtuustoryhmän jäsenenä. Hän koki puolueen pyrkivän rajoittamaan sananvapauttaan. Huhtala oli kirjoittanut Facebook-sivullaan huolestaan koronarokotteen turvallisuudesta, epidemian mahdollisista taustoista, 5G-verkon terveysriskeistä ja ufohavainnoista.

Potkut Liike Nytistä 

Huhtala liittyi vuonna 2021 Liike Nytiin. Hänet valittiin puolueen ehdokkaana Kouvolan kaupunginvaltuustoon kuntavaaleissa 2021 ja Kymenlaakson hyvinvointialueen aluevaltuustoon aluevaaleissa 2022. Liike Nytin puoluehallitus erotti Huhtalan huhtikuussa 2022. Syynä oli puheenjohtaja Hjallis Harkimon mukaan eriävät poliittiset mielipiteet. Huhtala on muun muassa kritisoinut hallituksen koronapolitiikkaa, kuten koronapassia ja hoitajien pakkorokotuksia. Huhtala itse kertoi, että puolueen päätös tarkoittaa "sananvapauden hautajaisia". Huhtala kertoi olevansa pettynyt, ettei Liike Nytissä saa olla eri mieltä puheenjohtajan kanssa esimerkiksi Natoon liittymisestä ja viittasi diktatuuriin.

Vallankumouspuolueen synty 
Juha Huhtala perusti Vallankumous Ry:n syyskuussa 2022 protestiksi perinteiselle puoluejärjestelmälle. Vallankumouspuolueen tavoiteohjelmassa mainitaan, ettei puolue ole perinteinen puolue, jonka itsetarkoitus on olla olemassa. Vallankumouspuolueen tavoiteohjelmassa lukee, että kun puolueen tavoitteet on toteutettu, puolue lakkaa olemasta. Vallankumouspuolueen tavoitteiksi on mainittu muun muassa:

 Hallittu ero Euroopan unionista
 Sotilaallinen liittoutumattomuus
 Vähenevien resurssien käyttäminen suomalaisten hyväksi
 Vallan siirtäminen pois korruptoituneilta puolueilta
 Suoran demokratian mm. kansanäänestysten lisääminen.

Näkemyksiä 

Huhtala on vastustanut korruptiota, jonka vuoksi hän on mm. kieltäytynyt vastaanottamasta rahaa ulkopuolisista tahoilta. Aluevaalikampanjassa 2022 Huhtala käytti vaaleihin nolla euroa. Yhteensä 463 ääntä kerännyt kampanja keskittyi sosiaali- ja terveydenhoitoalan epäkohdista kertovien videoiden tekoon, joissa Huhtala antoi itselleen lumipesuja. 

Huhtala kannatti osana kaupunginvaltuuston enemmistöä vuonna 2018 Kouvolan luottamushenkilöiden palkkionkorotuksia huolimatta siitä, että kunnan taloustilanne ja tuleva sote-uudistus eivät korotusten vastustajien mukaan puoltaneet hallintokulujen kasvattamista. Kouvolan Sanomien kuntavaalikoneessa vajaata vuotta aiemmin (2017) Huhtala oli päinvastoin kannattanut luottamushenkilöiden palkkioiden alentamista, kun merkittävä osa kunnan tehtävistä siirtyy maakuntien hoidettavaksi.

Huhtala kannattaa Kouvolan kaupungin rahoitusta Iitin kunnassa sijaitsevalle Kymi Ring -moottoriratahankkeelle. Huhtala kannatti yhdessä Vihreän valtuustoryhmän kanssa kaupunginjohtajan esitystä palveluverkoista. Esitykseen kuului mm. kaksi lukiota (Yhteislyseo ja Kuusankoski) sekä kolme uimahallia. Pitkän tähtäimen tavoitteena, oppilasmäärien laskiessa Huhtala pitää yhden lukion mallia.

Huhtala perusti kesällä 2017 Facebookiin ryhmän Positiivisten ihmisten Kouvola, joka kasvoi nopeasti yli 10 tuhannen jäsenen ryhmäksi. Ryhmän tarkoituksena on kerrottu olevan myönteisen ilmapiirin luominen sekä Kouvolan kaupungin hyvien puolien esiin tuominen.

Doping ja kehonrakennusura 
Huhtala on kilpaillut kehonrakennuksessa alle 90kg:n ja yli 90kg:n sarjoissa. Hänen paras saavutuksensa on vuodelta 2013 SM-kilpailujen neljäs sija. Vuonna 2011 kehonrakennuksessa kilpaillut Huhtala sai kaksi vuotta urheilun toimintakieltoaikaa: 10.2.2011–9.2.2013 doping-testin välttelemisestä. Huhtala jatkoi kilpailua kehonrakennuksessa aina vuoteen 2015, jonka jälkeen hän ilmoitti keskittyvänsä yritystoimintaan ja politiikkaan.

Vaalimenestys

Lähteet 

Vuonna 1980 syntyneet
Elävät henkilöt
Kouvolan kaupunginvaltuutetut
Liike Nytin poliitikot
Vihreän liiton poliitikot
Dopingrikkomuksesta tuomitut suomalaiset